Martin Nyhuus

Martin Persen Nyhuus (født 18. juli 1864 i Trysil, død 23. april 1943) var lokalpolitiker, skogeier og gårdbruker på gården Vestsjøberget i Søre Trysil. Han var ordfører i Trysil i perioden ​1902-1904.

Privatliv 

Han var født på gården Nyhus (Eriks) i grenda Varaholla. Han tok lærerutdanning ved Asker seminar i 1890 og arbeidet som lærer i Fyresdal 1890-92 og Grøndalen og Nyhuus skolekretser i Trysil 1892-1897. Han var i 1893 den første formannen i Trysil lærerlag.

Martin giftet seg i april 1887 med Inger Jonsdatter Kveen (1865-1887) fra Østre Lunde (Kveen) i Innbygda. Hun døde i november samme år. Etter ti år som enkemann giftet han seg i 1897 med Olea O. Vestsjøberget (1876-1935) og ekteparet tok over driften av hennes hjemgård. Den nye hovedbygningen på Vestsjøberget ble tegnet av osloarkitekten Ludwig Zapffe, og ble senere ombygd av Odd Brochmann i 1930-årene. Ved siden av gårdsdriften hadde han store skogeiendommer - over 100.000 mål, og kjøpte gårder og skog når anledningen bød seg. Gården fikk vei først i 1908.

Offentlige verv 
Han satt i kommunestyret fra 1897 til 1918. Ved siden mange år i kommunestyret, hadde han også andre styreverv. Han var tillitvalgt i Trysil Privatbank, Hamar Privatbank, Hamar Stiftstidende, i skogeierorganisasjonene og i NJFF.

Han var i ungdommen venstremann, og hadde vært elev på Sagatun Folkehøyskole. I mars 1905 talte han sammen med Sven Moren og Johan Rønningen på et folkemøte i regi av Trysalir ungdomslag for norsk uavhengighet. Mellom 1900 og 1918 var han flere gang kandidat ved stortingsvalg, dels for Frisinnede Venstre og dels på fellesliste mellom Høyre og Frisinnede Venstre. Senere gikk han over til Høyre, og var andre varamann til Stortinget i perioden 1931–1933 (for Peter Thorvald Gaustad fra Stange). 

Nyhuus var aktivt engasjert i arbeidet med Trysilbanen, og var en talsmann for «Elverumslinjen». Han var med i utvalget som i 1927 utredet etablering av Trysil Brannkasse, sammen med Kristian Ingmar Moe og Petter Lindstad. I testamentet sitt opprettet han et legat på 30.000 kr til beste for kirkene, skogsaken, jordbruksklubbene og skolehagesaken.

Se også 
 Liste over ordførere i Trysil

Referanser 

Ordførere i Trysil
Personer fra Trysil kommune